SKRIFTLIG FORESPØRGSEL E-0717/98

af Amedeo Amadeo (NI) og Salvatore Tatarella (NI) til Kommissionen

(18. marts 1998)

Om: Elektronisk handel

Kommissionen har udsendt en meddelelse til Rådet, Europa-Parlamentet, Det Økonomiske og Sociale Udvalg og Regionsudvalget med titlen "Et europæisk initiativ inden for elektronisk handel" (KOM(97) 0157).

Vil Kommissionen i denne forbindelse:

1. øge sin egen indsats for at få indført elektronisk handel i sine tjenestegrene?

2. udarbejde en handlingsplan for modernisering af alle offentlige sammenslutninger og organisationer i medlemsstaterne?

3. gå i gang med udarbejdelsen af en lovgivningsramme for forenkling af procedurerne for informationsspredning i virksomheder i alle medlemsstaterne, for indførelse af bestemmelser for retten til hurtig og sikker adgang til informationer i den offentlige sektor og for omfanget af, begrænsninger for og undtagelser fra denne ret og endelig for fastlæggelse af markedsføringsregler, herunder prisdannelse og beskyttelse af den enkelte stats ophavsrettigheder?

4. foreslå et program for etablering af elektroniske kommunikationsnet for offentlige institutioner med ensartede opgaver i medlemsstaterne?

Svar afgivet på Kommissionens vegne af Martin Bangemann

(2. juni 1998)

Kommissionen har allerede gjort en indsats for at anvende elektronisk handel i sine tjenestegrene. Det er nu almindelig praksis at fremsende forslag til forskningsprojekter elektronisk inden for ACTS-programmet (Advanced communication technologies and services) og det vil også være tilfældet for det nye program om informationssamfundet. Kommissionen har dog ved indkøbet af kontormøbler fået demonstreret, at der foreløbig kun er få leverandører, som er villige til at handle elektronisk med Kommissionen, hovedsageligt af fortrolighedshensyn eller på grund af manglende kompatibilitet mellem leverandørernes og Kommissionens systemer. Kommissionen fortsætter sine bestræbelser på at nå frem til en løsning.

Kommissionen har iværksat foranstaltninger til at fremme modernisering og tværeuropæisk koordination hos støtteorganisationer for små og mellemstore virksomheder (SMV), herunder navnlig sammenslutninger inden for elektronisk handel som et led i TEN-Telecom, Telematics og IDA-arbejdsprogrammerne, der sigter mod at skabe transeuropæiske telekommunikationsnet. Kommissionen har også kraftigt støttet interoperabilitet inden for elektronisk handel via aftalememorandaet om åben adgang til elektronisk handel for europæiske SMV og etableringen af ECE-forummet (Electronic Commerce in Europe) med henblik på at katalysere og øge væksten af elektroniske handelsfællesskaber i Europa.

Kommissionens meddelelse "Et europæisk initiativ inden for elektronisk handel" understregede behovet for at sikre klare og sammenhængende retlige rammer, som opmuntrer til udviklingen af elektronisk handel i Europa ved at skabe retlig sikkerhed. Hensigtmæssige retlige rammer undgår regulering for reguleringens skyld, men giver samtidig en effektiv beskyttelse af målsætninger, som er i den offentlige interesse. Kommissionen er ved at undersøge en række specifikke juridiske spørgsmål, som udgør en hindring for den fri bevægelse af tjenesteydelser inden for elektronisk handel, og udsender i første halvdel af dette år en grønbog om informationer i den offentlige sektor med henblik på at igangsætte en offentlig debat om disse emner.

Etableringen af transeuropæiske telematiknet mellem korresponderende offentlige administrationer for at støtte Fællesskabets politikker og aktiviteter er hovedtemaet i IDA-programmet, som handler om dataudveksling mellem administrationer. Særlige projekter under IDA-programmet gør det f.eks. meget lettere for nationale myndigheder at få oplysninger fra en anden medlemsstat og maksimerer således effektiviteten og nytteværdien af Fællesskabets politikker. I den nærmeste fremtid sigter IDA mod en mere markeds- og serviceorienteret fremgangsmåde og vil lægge mere vægt på temaer som økonomisk og monetær union, udvidelsen af Fællesskabet, tjenester til borgerne og kommunikation mellem forskellige organer og institutioner.